ชงครม.ปูของบ 2.1 หมื่นล้านฟื้นฟูเศรษฐกิจ-สังคม
คณะกรรมการเพื่อให้ความช่วยเหลือฟื้นฟูเยียวยาผู้ได้รับผลกระทบจาก สถานการณ์อุทกภัย  3 ชุด เสนอครม.ของบฟื้นฟูเศรษฐกิจ สังคม 2.1 หมื่นล้าน
30 ต.ค. 2565

คณะกรรมการเพื่อให้ความช่วยเหลือฟื้นฟูเยียวยาผู้ได้รับผลกระทบจาก สถานการณ์อุทกภัย  3 ชุด เสนอครม.ของบฟื้นฟูเศรษฐกิจ สังคม 2.1 หมื่นล้าน
ทำเนียบรัฐบาล คณะกรรมการเพื่อให้ความช่วยเหลือฟื้นฟูเยียวยาผู้ได้รับผลกระทบจาก สถานการณ์อุทกภัย (กฟย.) ที่มีนายยงยุทธ วิชัยดิษฐ์ รองนายกรัฐมนตรีและรมว.มหาดไทยเป็นประธาน ได้ประชุมเพื่อพิจารณาข้อเสนอแนวทางฟื้นฟูเยียวยาปัญหาน้ำท่วม ด้านเศรษฐกิจที่มีนายกิตติรัตน์ ณ ระนอง รองนายกรัฐมนตรีและรมว.พาณิชย์เป็นประธาน และด้านสังคมที่มีพล.ต.อ.โกวิท วัฒนะ รองนายกรัฐมนตรีเป็นประธาน
นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย กล่าวภายหลังการประชุมว่า ที่ประชุมมีมติเห็นชอบให้นำเสนอแนวทางการฟื้นฟูด้านเศรษฐกิจใน 2 เรื่องหลัก คือ 1.การจ่ายเงินช่วยเหลือผู้ประสบอุทกภัย ครัวเรือนละ 5,000 บาท ทั้งในส่วนเขตต่างจังหวัดและ กทม. รวมจำนวน 3.4 ล้านครัวเรือน วงเงิน 17,100 ล้านบาท สามารถจ่ายได้ทันทีภายใน 2 สัปดาห์ และยังมีโครงการช่วยเหลือภาคอุตสาหกรรม 112 ล้านบาท ทั้งในเรื่องการช่วยสูบน้ำ ตรวจสอบสภาพแวดล้อม รวมถึงเปิดศูนย์พักพิงสำหรับบริษัทต่างๆ ที่จะทำงานได้ทันที
2.แนวทางการฟื้นฟูด้านสังคม รวมวงเงิน 4,411.8 ล้านบาท เพื่อนำไปใช้ในการดำเนินโครงการเป็นค่ารักษาพยาบาล การฝึกอบรมอาชีพ การดูแลแรงงาน การบูรณะซ่อมแซมโบราณสถาน  โดยเฉพาะการซ่อมแซมโรงเรียนให้กลับมาเปิดเทอมได้ทัน การอพยพประชาชน การสร้างความปลอดภัยผู้ที่ได้รับผลกระทบจากน้ำท่วม โดยทั้งหมดจะนำเข้าสู่การพิจารณาของ ครม. สัปดาห์หน้า (15 พ.ย.) อย่างไรก็ตามในส่วนการฟื้นฟูโครงสร้างพื้นฐาน ยังไม่มีการนำเสนอเรื่องเข้ามาในที่ประชุมได้พิจารณา
นายพยุงศักดิ์ กล่าวต่อไปว่า สำหรับการช่วยเหลือนิคมอุตสาหกรรมต่างๆ  วงเงินสินเชื่อดอกเบี้ยต่ำจำนวน 1.5 หมื่นล้านบาท ที่รัฐบาลอนุมัติให้แล้วน่าจะเพียงพอสำหรับการทำโครงการป้องกันอุทกภัยด้วยตนเอง เพื่อไม่ให้กลับมามีปัญหาอีกในระยะสั้น ซึ่งวงเงินดังกล่าว นิคมอุตสาหกรรมที่ยังไม่ประสบปัญหาก็สามารถนำมาใช้ได้ด้วย อย่างไรก็ตามในส่วนของการดำเนินโครงการให้สินเชื่อ ดอกเบี้ยต่ำที่จะให้บรรษัทประกันสินเชื่ออุตสาหกรรมขนาดย่อม (บสย.) มาค้ำประกันการกู้เงินให้นั้น หากมีการผ่อนปรนเงื่อนไข  เช่นการผ่อนปรณให้พิจารณาเป็นรายๆ ไม่ต้องรวมกลุ่ ม หรือ กรณี มีหนี้เสียและต้องเรียกเงินค้ำประกัน แต่มีเงื่อนไขว่าการเรียกเงินค้ำประกัน จะทำได้ต่อเมื่อคำพิพากษาศาลถึงที่สุดแล้ว ทำให้สถาบันการเงินไม่อยากปล่อยกู้ ซึ่งผู้เกี่ยวข้องต้องหารือกันให้จบในสัปดาห์หน้า เพราะเมื่อน้ำลดแล้ว โรงงานเขาต้องการเงินมาฟื้นฟูซ่อมแซม และสถานการณ์วันนี้ไม่ใช่เหตุการณ์ปกติ ไม่ใช่ความผิดของผู้ประกอบการต้องผ่อนปรนให้
ส่วนนิคมอุตสาหกรรมลาดกระบังและบางชัน ขณะนี้รัฐบาลก็ยังดูแลยังเต็มที่ หากผ่านช่วง 2-3 วันนี้ไปได้ก็ไม่น่าจะมีปัญหาอะไรเกิดขึ้น ซึ่งขณะนี้นายวรรณรัตน์ ชาญนุกูล รมว.อุตสาหกรรม ก็เข้าไปเปิดศูนย์บัญชาการเพื่อแก้ไขปัญหาในพื้นที่แล้ว
ด้านนายยงยุทธ วิชัยดิษฐ์ รองนายกรัฐมนตรีและรมว.มหาดไทย กล่าวถึงการอนุมัติช่วยเหลือผู้ประสบอุทกภัยครัวเรือนละ 5,000 บาท ว่า ยังสามารถอนุมัติต่อไปได้เรื่อยๆ ซึ่งสามารถแจกได้เลยโดยไม่ต้องรอน้ำลด แต่หลักเกณฑ์การจ่ายก็จะต้องเป็นคนที่ถูกน้ำท่วมฉับพลันปัจจุบันทันด่วน หรือน้ำท่วมขัง 7 วันขึ้นไปก็ได้ ส่วนคนที่เช่าบ้าน ก็จะมีหลักเกณฑ์การช่วยเหลืออย่างอื่นอีก ขณะที่การจ่ายเงินช่วยเหลือซ่อมแซมบ้านหลังละ 30,000 บาทนั้นยังทำไม่ได้ เพราะน้ำยังท่วมขังอยู่ ทั้งนี้ในสัปดาห์หน้าจะมีการออกแผ่นพับชี้แจงรายละเอียดข้อมูลการช่วยเหลือผู้ประสบภัยทุกกลุ่มว่าจะได้รับสิทธิ์อะไรบ้าง และต้องดำเนินการอย่างไร
ส่วนการจ่ายเงินทั้งหมดธนาคารออมสินจะรับหน้าที่นัดประชาชนมาเป็นกลุ่มเพื่อจ่ายเงินให้ โดยไม่ต้องเดินเข้าไปตามบ้าน ส่วนเอกสารสำคัญที่จะใช้ในการรับเงินนั้น ต้องใช้เลขประจำบัตรประชาชน 13 หลักในการขอขึ้นทะเบียน ส่วนคนที่อยู่คอนโดก็ไม่เข้าหลักเกณฑ์แน่นอน แต่ในอนาคตก็อาจมีการหาหลักเกณฑ์การช่วยเหลือใหม่ เพราะลักษณะของพื้นที่ใน กทม.และต่างจังหวัด ยังมีความแตกต่างเรื่องความเป็นอยู่ของประชาชน เพราะใครเดือดร้อนรัฐบาลก็ต้องช่วยอยู่แล้ว